Tabelluḍt = tasaft.(mg)  D aseklu, imeqqi-d deg tẓegwa yellan deg temnaḍin i d-yezzin i Yillel Agrakal, ɣur-s azal n kraḍ twinas n tewsatin, kra seg-sent ttidirent alamma d agim d semmus twinas n yiseggasen. Iferrawen-is d imdewwren, mesden ɣer taggara, ur ɣellin ara, lɣella-s d abelluḍ (yettwaččay). Talɣa-s d yini-s mgaraden seg tewsit ɣer tayeḍ. Asɣar-is yeqwa, yeqqur, yettwasexdem s waṭas, ladɣa i userɣi.